《追挽树参兄》
清代·曹廷梓

君子同祖兄，幼小未相识。大父即世时，相见客堂侧。

君年十四五，来此共晨夕。惟予及佑之，与君最莫逆。

转眼各分飞，君颇不自惜。数年事樗蒲，衣履拚一掷。

数年歌饭牛，身执奴隶役。骏马堕深堑，跃起势腾踯。

奋足向康衢，回首万钧力。折节肃至忠，见赏高季迪。

香山白先生，雅意勤指拭。濯淖污泥中，还为光明璧。

存心既愈坚，饥寒亦愈迫。枵腹谈诗书，谋道且谋食。

文坛既拔帜，家乃徒四壁。浪迹游兰陵，交游尽硕德。

笔耕既逢年，家储有担石。心惊我后人，举案恒戚戚。

倾囊购侍姬，再索而再得。得子囊复空，杏林谈命脉。

青箱易砚田，未免为人惑。救贫更益贫，贫病转相逼。

握手半月馀，悲哉已易箦。屈指数十年，回首空今昔。

作者简介：字桂南，号讷甫，庠生。精易理，著有健忘笔记十卷，讷甫诗稿二卷。嘉庆十二年卒，年六十。